शिवसेना विरुद्ध भाजप : मुंबई महानगरपालिका निवडणुकीमध्ये हिंदुत्वाचा मुद्दा केंद्रस्थानी राहणार का?\nमाजी मुख्यमंत्री देवेंद्र फडणवीस यांनी 'मिशन मुंबईचा' नारा देत मुंबई महापालिकेवर भाजपचा भगवा फडकवण्याचा विश्वास व्यक्त केला. 

दोन दिवसांपूर्वी मुंबईत भाजप कार्यकारिणीची बैठक झाली. बिहार निवडणुकीनंतर देवेंद्र फडणवीस यांनी मुंबई महापालिका निवडणुकीकडे मोर्चा वळवला आहे. निवडणुकीला अजून दीड वर्ष वेळ आहे. मात्र, कार्यकारिणीच्या बैठकीत त्यादृष्टीने विचारविनिमय झाला. 

या निवडणुकीत स्वबळावर सत्ता आणण्याचं उद्दिष्ट भाजपनं ठेवलं आहे. अतुल भातखळकर यांना प्रभारी पद देण्यात आलं आहे. मुंबईकरांना साद घालण्यासाठी 'भाजप येणार, मुंबई घडविणार' असा नारा भाजपकडून दिला जाणार आहे. 

 महत्त्वाचं म्हणजे महापालिकेवर 'भाजपचा भगवा' फडकवणार, असं वक्तव्य देवेंद्र फडणवीस यांनी केलं आणि आगामी मुंबई महापालिका निवडणुकीत भाजप शिवसेनेला हिंदुत्त्वाच्या मुद्द्यावरून घेरणार असे संकेत मिळू लागले. 

शिवसेना-भाजप नेत्यांमध्ये आरोप-प्रत्यारोप

भाजपने शिवसेनेवर पुन्हा एकदा हिंदुत्त्वाच्या मुद्द्यावरून टीका केल्याने शिवसेनेकडूनही प्रत्युत्तर देण्यात आलं. शिवसेनेचं मुखपत्र असलेल्या 'सामना'तल्या अग्रलेखात भाजपच्या भगव्याची तुलना ईस्ट इंडिया कंपनीच्या युनियन जॅकशी करण्यात आली.

'सामना'मधल्या अग्रलेखात लिहिलं आहे, "शुद्ध भगवा म्हणजे नक्की काय प्रकार आहे. बेशुद्ध अवस्थेत केलेले हे विधान आहे. बिहारच्या विजयाने भाजपचा नक्की कोणता झेंडा पाटण्यावर फडकला आहे? बिहारमध्ये भगवा फडकवू किंवा फडकवला असं विधान भाजप नेत्याने केल्याचं स्मरत नाही. कारण त्यांचा तसा भगव्याशी संबंध नाही. शिवसेनेशी युती झाल्यापासून त्यांचा भगव्याशी संबंध आला."

ईस्ट इंडिया कंपनी

"भाजपचा शिवसेनेशी संबंध नव्हता तेव्हापासून मुंबईवर भगवा फडकलेलाच आहे. हा भगवा शुद्ध, तेजस्वी आणि प्रभावी आहे. यापेक्षा वेगळा भगवा अस्तित्वात आहे, असे महाराष्ट्राला वाटत नाही. हा भगवा छत्रपती शिवरायांचाच आहे."

"भगवा शुद्धच आहे. भगव्याला हात लावाल तर जळून खाक व्हाल. इतिहासाच्या पानोपानी याचे दाखले आहेत. मुंबई महापालिकेवर ईस्ट इंडिया कंपनीचा 'युनियन जॅक' फडकवण्याची भाषा करणाऱ्यांनी हे विसरू नये."

भाजप नेते आशिष शेलार यांनी 'सामना'च्या अग्रलेखावर टीका करताना म्हटलं, "105 हुतात्म्यांवर ज्यांनी गोळीबार केला, कसाबला ज्यांनी बिर्याणी खायला घातली, याकुबच्या फाशीला ज्यांनी विरोध केला, ज्यांनी कोट्यवधीचा भ्रष्टाचार करून...\n\ntl;dr:
2022 साली होणाऱ्या मुंबई महापालिका निवडणुकीसाठीचं वातावरण आतापासूनच तापू लागलं आहे.